কক্সবাজার জেলার চকরিয়া উপজেলায় চট্টগ্রাম-কক্সবাজার মহাসড়কের পূর্বপাশে ডুলাহাজরা রিজার্ভ ফরেস্টে মনোরম প্রাকৃতিক দৃশ্য সংবলিত বনাঞ্চলে সাফারি পার্কটি অবস্থিত। এর আয়তন ৯০০ হেক্টর। এখানে খাঁচার ভেতরে জীবজন্তুর অবাধ চলাফেরা পর্যটকরা উপভোগ করতে পারেন। এই পার্কে তথ্য শিক্ষাকেন্দ্র, প্রাকৃতিক ঐতিহাসিক জাদুঘর এবং বিশ্রামাগার রয়েছে। কক্সবাজার জেলা সদর হতে উত্তরে পার্কটির দূরত্ব ৫০ কিলোমিটার এবং চকরিয়া সদর হতে দক্ষিণে ১০ কিলোমিটার। প্রাকৃতিক শোভামণ্ডিত নির্জন উঁচু-নিচু টিলা, প্রবহমান ছড়া, হ্রদ, বিচিত্র গর্জনের মতো সুউচ্চ ঐতিহ্যবাহী প্রাকৃতিক বৃক্ষ চির সবুজ বনের জানা-অজানা গাছ-গাছালি, ফল-ভেষজ উদ্ভিদ, লতার অপূর্ব উদ্ভিদের সমাহার ও ঘন আচ্ছাদনে গড়ে উঠেছে সাফারি পার্ক। ছায়াঘেরা পথ,সবুজ বনানী, জানা-অজানা গাছের সারি, পাখি আর বানরের কিচিরমিচির সব কিছু মিলিয়ে যেন এক অসাধারণ অনুভূতি। পথের ধারে উঁচু ওয়াচ টাওয়ার দাঁড়িয়ে আছে কিন্তু বর্তমানে তা বন্ধ আছে সংস্কারকাজের জন্য। পার্কের চারদিকে বেষ্টনি রয়েছে যাতে বন্য প্রাণী পার্কের বাইরে যেতে না পারে । পার্কের ভিতরে অভ্যন্তরীণ বেষ্টনিও রয়েছে। অভ্যন্তরীণ বেষ্টনির ভেতরে বাঘ , সিংহ ও তৃণভোজী প্রাণী প্রাকৃতিক পরিবেশে বসবাস করে। শুধু তাই নয়, পুরো পার্কে দেখতে পাবেন বিভিন্ন প্রাণীর ভাস্কর্য যা আপনাকে মুগ্ধ করবে।